**Παγκύπριος Σύνδεσμος Ιδιωτικών Σχολών Τριτοβάθμιας Εκπαίδευσης**

**Σύνδεσμος Αναγνωρισμένων Ιδιωτικών Σχολών Τριτοβάθμιας Εκπαίδευσης**

**ΔΗΜΟΣΙΟΓΡΑΦΙΚΗ ΔΙΑΣΚΕΨΗ**

**Οι αποφάσεις του Υπουργικού Συμβουλίου που επέφεραν την άνιση μεταχείριση και οδηγούν στον στραγγαλισμό των κολεγίων**

Ξενοδοχείο Κλεοπάτρα, Λευκωσία

Πέμπτη 3/9/2020, 11:30 π.μ.

**ΟΜΙΛΙΑ**

**Εισαγωγή**

Θεωρήσαμε πολύ σημαντικό να δημοσιοποιήσουμε τις δικές μας θέσεις σε σχέση με τις πρόσφατες εξελίξεις στη διαδικασία παραχώρησης άδειας εισόδου/θεώρησης σε υποψήφιους φοιτητές από τρίτες χώρες, το ρόλο και την προσφορά των κολεγίων στην ανώτερη εκπαίδευση της Κύπρου και τη λειτουργία και τις υποχρεώσεις των κολεγίων σχετικά με τους φοιτητές τρίτων χωρών.

**Αποφάσεις Υπουργικού Συμβουλίου**

Το Υπουργικό Συμβούλιο στις 7/5/2020 αποφάσισε να αναθεωρήσει τη διαδικασία παραχώρησης άδειας εισόδου/θεώρησης σε υποψήφιους φοιτητές από τρίτες χώρες μετά από πρωτοβουλία κυρίως του Υπουργού Εσωτερικών. Μία από τις αλλαγές αφορά το ότι οι υποψήφιοι φοιτητές τρίτων χωρών των κολεγίων θα πρέπει να έχουν επιπρόσθετα ακαδημαϊκά προσόντα (για εισδοχή) από τους αντίστοιχους υποψήφιους φοιτητές των πανεπιστημίων αλλά και τους Κύπριους φοιτητές όλων των ιδρυμάτων!

Αυτή η απαίτηση αποτελεί άνιση μεταχείριση μεταξύ των ιδιωτικών κολεγίων και των ιδιωτικών πανεπιστημίων η οποία έχει ως συνέπεια τον αθέμιτο ανταγωνισμό εις βάρος των κολεγίων. Παρά το γεγονός ότι τα προγράμματα σπουδών (μεταξύ των οποίων και τα κριτήρια εισδοχής φοιτητών) όλων των ιδρυμάτων αξιολογούνται με βάση τα ίδια κριτήρια από το Φορέα Διασφάλισης και Πιστοποίησης της Ποιότητας της Ανώτερης Εκπαίδευσης, εντούτοις το Υπουργικό Συμβούλιο αποφάσισε την άνιση μεταχείριση. Η απαίτηση να έχουν οι φοιτητές τρίτων χωρών των κολεγίων περισσότερα ακαδημαϊκά προσόντα από αυτούς των πανεπιστημίων είναι παράλογη και αποτελεί δυσμενή διάκριση εις βάρος των κολεγίων.

Επίσης, η πιο πάνω απόφαση του Υπουργικού Συμβουλίου κατάργησε την εισδοχή φοιτητών τρίτων χωρών σε κολέγια κατά την καλοκαιρινή περίοδο μαθημάτων (Ιούνιος με Σεπτέμβριος) με αποτέλεσμα τα κολέγια να μην εγγράψουν ούτε ένα φοιτητή κατά την καλοκαιρινή περίοδο του 2020. Η απόφαση αυτή οδήγησε αριθμό καθηγητών των κολεγίων στο επίδομα ανεργίας, την ίδια στιγμή που τα πανεπιστήμια μπορούν απερίσπαστα να εγγράφουν φοιτητές κατά την καλοκαιρινή περίοδο.

Ακολούθως, το Υπουργικό Συμβούλιο χωρίς να υπάρξει οποιαδήποτε εισδοχή φοιτητών από τρίτες χώρες σε κολέγια, με απόφαση του στις 1/7/2020, μετά από πρωτοβουλία κυρίως του Υπουργού Εσωτερικών, αποφάσισε, πέραν των επιπρόσθετων ακαδημαϊκών κριτηρίων για φοιτητές των κολεγίων να θέσει και οροφή στον αριθμό εισδοχής των φοιτητών τρίτων χωρών. Η οροφή αυτή ερμηνεύθηκε ως το 20% της διαθέσιμης χωρητικότητας του κάθε κολεγίου.

Παρά τη διαφωνία τους με τις πιο πάνω αποφάσεις του Υπουργικού Συμβουλίου τα κολέγια υπέβαλαν αιτήσεις στο Τμήμα Αρχείου Πληθυσμού και Μετανάστευσης (ΤΑΠΜ) για παραχώρηση άδειας εισόδου/θεώρησης με βάση τη νέα διαδικασία. Το ΤΑΠΜ έκανε αποδεκτές τις αιτήσεις αυτές και μάλιστα δέχτηκε και πληρωμή δεκάδων χιλιάδων ευρώ σχετικά με τα τέλη εξέτασης των αιτήσεων. Επίσης, στις 30/7/2020 το Υπουργείο Παιδείας, Πολιτισμού, Αθλητισμού και Νεολαίας έδωσε παράταση στις προθεσμίες υποβολής των σχετικών αιτήσεων.

Στις 25/8/2020 το Υπουργείο Παιδείας, Πολιτισμού, Αθλητισμού και Νεολαίας έστειλε επιστολές σε όλα τα κολέγια αναφέροντας ότι δε μπορούν να εγγράψουν ούτε ένα φοιτητή από τρίτες χώρες για το ακαδημαϊκό έτος 2020-2021 γιατί όπως μάθαμε εκ των υστέρων στις 21/8/2020 ο Υπουργός Εσωτερικών ζήτησε από το Υπουργικό Συμβούλιο να ερμηνεύσει την οροφή του 20%, ως πάγιο ποσοστό φοιτητών από τρίτες χώρες, με αποτέλεσμα τα κολέγια να εμφανίζονται υπερπλήρη και να μη μπορούν να εγγράψουν κανένα φοιτητή από τρίτες χώρες, μέχρι το ποσοστό των φοιτητών τους από τρίτες χώρες να μειωθεί σε μικρότερο του 20%.

Η αποδοχή αιτήσεων για παραχώρηση άδειας εισόδου/θεώρησης, η είσπραξη των τελών εξέτασης των αιτήσεων από το κράτος και η εκ των υστέρων ενημέρωση ότι κανένα κολέγιο δε μπορεί να εγγράψει φοιτητές τρίτων χωρών έχει εκθέσει τα κολέγια και την Κυπριακή Δημοκρατία στο εξωτερικό. Είναι δεδομένο ότι κανένα κράτος δικαίου δε μπορεί να συμπεριφέρεται με τέτοιο τρόπο. Είναι συνάμα απαράδεκτο, καθ' όλα νόμιμα ιδρύματα εγγεγραμμένα στο Υπουργείο Παιδείας, Πολιτισμού, Αθλητισμού και Νεολαίας με πιστοποιημένα προγράμματα σπουδών να στερούνται το δικαίωμα λειτουργίας αφού δεν τους επιτρέπεται να έχουν φοιτητές.

Στο χρονικό διάστημα που μεσολάβησε από την πρώτη απόφαση του Υπουργικού Συμβουλίου μέχρι και πριν από λίγες μέρες, οι σύνδεσμοι των κολεγίων έστειλαν επιστολές και παρευρέθηκαν σε κατ’ ιδίαν συναντήσεις με τους Υπουργούς Εσωτερικών και Παιδείας, όπου παρέδωσαν προτάσεις για επίλυση των προβλημάτων που επέφεραν οι αποφάσεις του Υπουργικού Συμβουλίου. Δυστυχώς η αδιαλλαξία για το θέμα του Υπουργού Εσωτερικών δεν άφησε περιθώρια εξέτασης των προτάσεών μας, γεγονός που μας κάνει να διερωτόμαστε, για τους λόγους για τους οποίους υπάρχει αδιαλλαξία σε τέτοιο βαθμό από τον Υπουργό Εσωτερικών και ποιες σκοπιμότητες εξυπηρετούνται με τις συγκεκριμένες αποφάσεις. Αφότου τα κολέγια εξάντλησαν όλα τα περιθώρια διαβούλευσης με τους αρμόδιους υπουργούς και μη έχοντας άλλη επιλογή αποτάθηκαν στο δικηγορικό γραφείο Δημητρίου και Δημητρίου ΔΕΠΕ για να λάβουν τα αναγκαία νομικά μέτρα σχετικά με την άνιση μεταχείριση και τη δυσφήμιση και τις ζημιές που έχουν υποστεί και/ή θα υποστούν.

**Το πρόβλημα με τις αιτήσεις πολιτικού ασύλου**

Επειδή ο Υπουργός Εσωτερικών ανέφερε ότι ο λόγος της αναθεώρησης της διαδικασίας παραχώρησης άδειας εισόδου/θεώρησης σε υποψήφιους φοιτητές τρίτων χωρών είναι το ότι φοιτητές τρίτων χωρών έχουν αιτηθεί πολιτικό άσυλο, θέλουμε κατηγορηματικά να σημειώσουμε τα ακόλουθα λαμβάνοντας υπόψη την παρούσα κατάσταση των αιτήσεων πολιτικού ασύλου αλλά και παλαιότερη εμπειρία πάνω στο θέμα αυτό:

* Ο Υπουργός Εσωτερικών με τις ενέργειες του αλλά και τις δημόσιες δηλώσεις του παραπλάνησε την κοινή γνώμη αφού ανέδειξε το θέμα των φοιτητών που αιτούνται πολιτικό άσυλο ως το μείζων θέμα του προβλήματος του πολιτικού ασύλου και του μεταναστευτικού ενώ οι αιτήσεις πολιτικού ασύλου προερχόμενες από τους φοιτητές αναλογούν σε ένα πολύ μικρό ποσοστό του συνολικού αριθμού αιτήσεων! Η συντριπτική πλειοψηφία των αιτούντων πολιτικού ασύλου δυστυχώς προέρχεται από τα κατεχόμενα. Επίσης, αίτηση για πολιτικό άσυλο υποβάλουν και παράνομοι μετανάστες που έρχονται από τη θάλασσα αλλά και οικιακές βοηθοί και άλλοι εργάτες τρίτων χωρών που διαμένουν στις ελεύθερες περιοχές. Η χρησιμοποίηση των κολεγίων ως τον αποδιοπομπαίο τράγο του μεταναστευτικού έχει στόχο να καλύψει την πολυετή αδράνεια του Υπουργείου Εσωτερικών στην αντιμετώπιση των αιτήσεων ασύλου.
* Το κράτος έδωσε κίνητρα στους φοιτητές να αιτηθούν πολιτικό άσυλο. Από τη μία το γεγονός ότι οι διαδικασίες εξέτασης και τελικής απάντησης μίας αίτησης πολιτικού ασύλου καθυστερούν μέχρι και 4 χρόνια για να ολοκληρωθούν και από την άλλη η παραχώρηση διευρυμένων δικαιωμάτων απασχόλησης των αιτούντων ασύλου μαζί με τον περιορισμό των δικαιωμάτων απασχόλησης και αργότερα την κατάργηση του δικαιώματος απασχόλησης των φοιτητών ώθησε φοιτητές στο να αιτηθούν πολιτικό άσυλο. Αυτοί οι παράγοντες έχουν δημιουργήσει στρεβλώσεις και αποτέλεσαν τα μοναδικά αλλά και ισχυρότατα κίνητρα που οδήγησαν φοιτητές στο να αιτηθούν πολιτικό άσυλο.
* Οι φοιτητές γνωρίζουν ότι δεν πληρούν τα κριτήρια για πολιτικό άσυλο και συνεπώς δε θα λάβουν πολιτικό άσυλο. Ο μοναδικός λόγος που ένας φοιτητής αιτείται πολιτικού ασύλου είναι για να έχει πρόσβαση σε νόμιμη απασχόληση για το χρονικό διάστημα που χρειάζεται μέχρι να παρθεί η τελική απόφαση στην αίτησή του για πολιτικό άσυλο, εφόσον η ιδιότητα του φοιτητή ουσιαστικά δεν του επιτρέπει να εργάζεται σε αντίθεση με τις πρόνοιες της σχετικής Ευρωπαϊκής Οδηγίας. Κάποιοι φοιτητές μάλιστα κατά τη διάρκεια της εξέτασης της αίτησής τους, συνεχίζουν τις σπουδές τους καθότι οι αιτούντες πολιτικού ασύλου έχουν δικαίωμα στην εκπαίδευση!
* Το 2004 υπήρχε ακριβώς το ίδιο πρόβλημα. Δηλαδή οι διαδικασίες παροχής της τελικής απόφασης σε αιτήσεις πολιτικού ασύλου καθυστερούσαν υπερβολικά και το γεγονός αυτό αποτέλεσε κίνητρο για δραματική αύξηση των σχετικών αιτήσεων. Αργότερα όταν η Υπηρεσία Ασύλου στελεχώθηκε επαρκώς και ο χρόνος για παροχή τελικής απόφασης μειώθηκε δραματικά οι νέες αιτήσεις για πολιτικό άσυλο είχαν μειωθεί δραματικά! Είναι δεδομένο ότι αν οι αιτήσεις εξετάζονται σε σύντομο χρονικό διάστημα, όπως δήλωσε ότι θα υλοποιήσει ο Υπουργός Εσωτερικών, τότε κανένας φοιτητής δε θα υποβάλει αίτηση για πολιτικό άσυλο.

**Ο ρόλος των Ιδιωτικών Κολεγίων**

Τα κολέγια επιτελούν σημαντικό έργο στον τομέα της ανώτερης εκπαίδευσης γιατί προσφέρουν πέραν των προγραμμάτων σπουδών ακαδημαϊκού χαρακτήρα και προγράμματα επαγγελματικού χαρακτήρα. Τα επαγγελματικά προγράμματα σπουδών παρέχουν επιστημονικές, τεχνικές και επαγγελματικές γνώσεις και δεξιότητες στους φοιτητές τους ώστε αποφοιτώντας από ένα κολέγιο να είναι πανέτοιμοι για να αρχίσουν εργασία. Τα προγράμματα αυτά εξυπηρετούν επίσης τις ανάγκες των εργαζομένων οι οποίοι θέλουν να αποκτήσουν πρόσθετη επαγγελματική εκπαίδευση και κατάρτιση σε συγκεκριμένα γνωστικά αντικείμενα, ώστε να μπορούν να ανταποκριθούν στις επικαιροποιημένες ανάγκες των επαγγελμάτων τους.

Όλα τα προγράμματα σπουδών των κολεγίων όπως και των πανεπιστημίων αξιολογούνται με τα ίδια κριτήρια από το Φορέα Διασφάλισης και Πιστοποίησης της Ποιότητας της Ανώτερης Εκπαίδευσης (ΔΙΠΑΕ). Τα βασικά κριτήρια για την αξιολόγηση αυτή είναι οι στόχοι, η δομή και η διδακτέα ύλη ενός προγράμματος σπουδών, τα προσόντα και η εμπειρία των καθηγητών (διδασκαλία και έρευνα), οι κτηριακές εγκαταστάσεις, τα εργαστήρια, η βιβλιοθήκη και η διοικητική δομή ενός ιδρύματος. Οι υποχρεώσεις των κολεγίων είναι η διατήρηση όλων των πιο πάνω σε επίπεδο που να πληροί τα σχετικά κριτήρια που θέτει ο Φορέας. Πέραν της αξιολόγησης των προγραμμάτων των κολεγίων, στα κολέγια γίνονται επιθεωρήσεις από τη Διεύθυνση Ανώτερης Εκπαίδευσης για την εξακρίβωση της ικανοποιητικής λειτουργίας των κολεγίων.

Επιπρόσθετα από το εκπαιδευτικό τους έργο, τα κολέγια συμβάλουν οικονομικά στον τόπο μας με τη μείωση της εκροής συναλλάγματος (με την παραμονή Κυπρίων φοιτητών στη χώρα) αλλά και με την εισροή συναλλάγματος μέσω της φοίτησης φοιτητών τρίτων χωρών. Επίσης, τα κολέγια απασχολούν αρκετές εκατοντάδες άτομα τα οποία αποτελούν το διδακτικό, διοικητικό και άλλο προσωπικό των κολεγίων.

Με αφορμή πρόσφατα δημοσιεύματα αναφορικά με τη λειτουργία των κολεγίων και τις υποχρεώσεις τους σχετικά με τους φοιτητές τρίτων χωρών θα θέλαμε να διευκρινίσουμε τα ακόλουθα:

1. Πολλοί φοιτητές τρίτων χωρών εργάζονται νόμιμα. Οι βασικές προϋποθέσεις της νόμιμης απασχόλησης είναι η απασχόλησή σε επαγγέλματα που καθορίζει η Υπουργός Εργασίας και σε μέρες και ώρες που ο φοιτητής δεν έχει μαθήματα. Την απασχόληση των φοιτητών απαιτεί η ίδια η Ευρωπαϊκή Ένωση με την Οδηγία 2004/114/ΕΚ. Επίσης, το δικαίωμα στην απασχόληση φοιτητών τρίτων χωρών εισηγήθηκε ομάδα εμπειρογνωμόνων της Ευρωπαϊκής Ένωσης σε πρόσφατη έκθεση της προς το Υπουργείο Παιδείας, Πολιτισμού, Αθλητισμού και Νεολαίας με σκοπό την προσέλκυση φοιτητών τρίτων χωρών στην Κύπρο.
2. Οι φοιτητές που εγκαταλείπουν τις σπουδές τους καταγγέλλονται από το εκπαιδευτικό τους ίδρυμα στο Τμήμα Αρχείου Πληθυσμού και Μετανάστευσης (ΤΑΠΜ). Σε τέτοιες περιπτώσεις η καταγγελία των φοιτητών είναι η μοναδική υποχρέωση που έχουν τα ιδρύματα ανώτερης εκπαίδευσης. Τα παρουσιολόγια του κάθε μαθήματος ελέγχονται από το Υπουργείο Παιδείας, Πολιτισμού, Αθλητισμού και Νεολαίας (ΥΠΠΑΝ).
3. Αν ένας φοιτητής τρίτης χώρας παρανομήσει, όπως ισχύει για όλους, θα βρεθεί αντιμέτωπος με τον νόμο και θα υποστεί τις σχετικές συνέπειες. Σε αυτές τις περιπτώσεις το εκπαιδευτικό ίδρυμα του φοιτητή δεν έχει οποιαδήποτε ευθύνη αλλά την ευθύνη την έχει ο ίδιος ο φοιτητής.
4. Το Υπουργείο Παιδείας, Πολιτισμού, Αθλητισμού και Νεολαίας έχει καθορίσει τη χωρητικότητα του κάθε κολεγίου με βάση τις Κανονιστικές Διοικητικές Πράξεις 54/90 που έχουν ψηφιστεί από τη βουλή. Οι αιτήσεις για εισδοχή φοιτητών τρίτων χωρών εξετάζονται από το ΤΑΠΜ μαζί με το ΥΠΠΑΝ και κανένας φοιτητής δε μπορεί να αφιχθεί στην Κύπρο χωρίς την εκ των προτέρων έγκριση του ΤΑΠΜ και ΥΠΠΑΝ. Το ΥΠΠΑΝ έχει την αρμοδιότητα να ελέγχει ότι ο αριθμός των φοιτητών που εγγράφονται στα κολέγια δεν υπερβαίνει την καθορισμένη χωρητικότητα τους.
5. Η διεξαγωγή των εξετάσεων στα κολέγια διενεργείται με βάση όλα τα απαραίτητα κριτήρια και διαδικασίες ώστε να διασφαλίζεται το αδιάβλητο των εξετάσεων. Το κάθε κολέγιο διατηρεί αρχείο με τα δοκίμια των εξετάσεων για τουλάχιστον 4 χρόνια. Τα δοκίμια ελέγχονται κατά τις αξιολογήσεις του ΔΙΠΑΕ αλλά και τις απροειδοποίητες επιθεωρήσεις του ΥΠΠΑΝ.

**Οι επιπτώσεις των αποφάσεων του Υπουργικού Συμβουλίου**

Τα κολέγια προσφέρουν παιδεία όχι μόνο στους φοιτητές τρίτων χωρών αλλά και σε πολλούς Κύπριους φοιτητές. Σε πολλές περιπτώσεις η εισδοχή φοιτητών τρίτων χωρών είναι απαραίτητη για τη βιωσιμότητα των κολεγίων καθότι τα εισοδήματα από τους Κύπριους φοιτητές από μόνα τους δεν καλύπτουν τα λειτουργικά έξοδα των κολεγίων. Τα εισοδήματα από τους φοιτητές τρίτων χωρών είναι αυτά που επιτρέπουν στα κολέγια τη λειτουργία τους αλλά και την προσφορά πληθώρα υποτροφιών σε Κύπριους φοιτητές που χωρίς τις υποτροφίες αυτές η φοίτηση τους δε θα ήταν εφικτή. Αν δεν αλλάξουν οι αποφάσεις της άνισης μεταχείρισης του Υπουργικού Συμβουλίου, θα υπάρξουν οι ακόλουθες καταστροφικές επιπτώσεις:

* Μείωση στην εισαγωγή συναλλάγματος εκατομμυρίων ευρώ που αφορούν τα δίδακτρα και άλλα έξοδα των φοιτητών τρίτων χωρών,
* Τερματισμός απασχόλησης μελών του διδακτικού, διοικητικού και άλλου προσωπικού των ακαδημαϊκών ιδρυμάτων, με επιβάρυνση του ταμείου ανεργίας και πλεονάζοντος προσωπικού του Υπουργείου Εργασίας
* Απώλεια κρατικών εσόδων που τα ακαδημαϊκά ιδρύματα πληρώνουν στο κράτος (φορολογία εταιριών, αμυντική εισφορά, φορολογία εργοδοτουμένων, εισφορές κοινωνικών ασφαλίσεων, εισφορές ΓΕΣΥ, κ.α.), και
* Συρρίκνωση/τερματισμός των αναπτυξιακών/βελτιωτικών έργων των κολεγίων, όπως η αναβάθμιση κτιρίων και υποδομών, οι αγορές προϊόντων και υπηρεσιών που στηρίζουν σημαντικά την οικονομία του τόπου.

Επίσης, θεωρούμε το χρονικό σημείο που έχουν ληφθεί οι αποφάσεις του Υπουργικού Συμβουλίου εντελώς άκαιρο. Μετά τις αρνητικές οικονομικές συνέπιες (παρούσες και επερχόμενες) και άλλα προβλήματα που η πανδημία του Covid-19 επέφερε στην Κύπρο όπως τη δραματική μείωση των τουριστών, το κράτος θα έπρεπε να επιζητεί οικονομικούς πόρους για να βοηθήσει την οικονομία. Η αδικαιολόγητη απόφαση για υιοθέτηση μίας αυστηρότερης διαδικασίας που ουσιαστικά θα μηδενίσει τον αριθμό των φοιτητών τρίτων χωρών θα επιβαρύνει τη δυσμενή κατάσταση που έχει περιέλθει η οικονομία της Κύπρου. Σε αυτές τις δύσκολες στιγμές που βιώνουμε θα έπρεπε το κράτος να στηρίξει όλους τους τομείς τις οικονομίας και όχι να στραγγαλίζει οποιοδήποτε τομέα, ιδιαίτερα τον σημαντικό τομέα της ανώτερης εκπαίδευσης. Η Ανώτερη Εκπαίδευση αποτελεί τον τρίτο βασικότερο πυλώνα της Κυπριακής οικονομίας μετά τον Τουρισμό και τη Ναυτιλία.

**Επίλογος**

Για χρόνια το Υπουργείο Εσωτερικών δεν έκανε όλα εκείνα που έπρεπε να κάνει για να υλοποιηθεί η σύντμηση των χρόνων εξέτασης των αιτήσεων. Δηλαδή:

1. Θέσπιση καταλόγου ασφαλών χωρών (πρόνοια της Ευρωπαϊκής Ένωσης του **2013** με αριθμό 2013/32/ΕΚ) ώστε οι αιτήσεις για πολιτικό άσυλο από πολίτες αυτών των χωρών να θεωρούνται προδήλως αβάσιμες,
2. Ενίσχυση της μονάδας των εξεταστών των αιτήσεων πολιτικού ασύλου,
3. Αύξηση του αριθμού των δικαστών για να επιτευχθεί η μείωση του χρόνου προσφυγής στο Διοικητικό Δικαστήριο,
4. Μείωση του χρόνου της έφεσης ενώπιον της ολομέλειας του Ανώτατου Δικαστηρίου μέσα από νομοθετικές τροποποιήσεις,
5. Ταυτόχρονη έκδοση του διατάγματος απέλασης με την απορριπτική απόφαση του Διευθυντή της Υπηρεσίας Ασύλου, και
6. Προώθηση επαναπατρισμού του αιτητή στη χώρα καταγωγής του με την έκδοση απορριπτικής απόφασης ανεξάρτητα εάν ο αιτητής προτίθεται να καταχωρήσει έφεση στο Ανώτατο.

Τα πιο πάνω μέτρα είναι η μόνη σωστή και ουσιαστική λύση στο πρόβλημα του πολιτικού ασύλου και η μη υλοποίησή τους εδώ και χρόνια έχει καταστεί πολύ ζημιογόνα για το κράτος και για τα κολέγια. Για χρόνια το Υπουργείο Εσωτερικών ήταν θεατής της διόγκωσης του μεταναστευτικού προβλήματος, την ώρα που το κράτος έδινε κίνητρα στους φοιτητές για να αιτηθούν πολιτικό άσυλο. Τώρα που ο Υπουργός Εσωτερικών αποφάσισε να λύσει το μεταναστευτικό πρόβλημα αδικαιολόγητα επέρριψε την ευθύνη στους φοιτητές των κολεγίων. Λυπούμαστε πραγματικά γιατί το κράτος δε θα έπρεπε να αποφασίσει να σκοτώσει ένα σημαντικό τομέα της οικονομίας επειδή υπάρχουν αδυναμίες σε θέματα που σχετίζονται με το πολιτικό άσυλο.

Ο Υπουργός Εσωτερικών αποφάσισε να πλήξει τα κολέγια, με την πρόφαση του μεταναστευτικού, και να αφήσει χωρίς δουλειά τους εκατοντάδες καθηγητές, διοικητικό και άλλο προσωπικό που εργάζονται στα κολέγια γιατί το Υπουργείο Εσωτερικών δεν έκανε αυτά που έπρεπε να κάνει εδώ και αρκετά χρόνια. Στο χρονικό σημείο όπου με την πανδημία είναι αισθητή η οικονομική κρίση ο Υπουργός Εσωτερικών επέλεξε να στείλει τον κόσμο που εργάζεται στα κολέγια στο ανεργιακό επίδομα, να σταματήσει την εισροή συναλλάγματος στην Κύπρο και να μεγαλώσει το πρόβλημα της επερχόμενης οικονομικής κρίσης.

Το ότι ο Υπουργός Εσωτερικών έχει στόχο να πλήξει τα κολέγια φαίνεται από την αδιαλλαξία και εμπάθεια που χειρίστηκε το όλο θέμα. Ενώ με την πρώτη απόφαση του Υπουργικού Συμβουλίου, μετά από πρωτοβουλία του Υπουργού Εσωτερικών, το Υπουργικό Συμβούλιο υιοθέτησε αυστηρά κριτήρια για τους φοιτητές των κολεγίων ακολούθως, με δική του πρωτοβουλία πήρε πρόταση στο Υπουργικό Συμβούλιο ώστε τα κολέγια να μη μπορούν να εγγράψουν ούτε ένα φοιτητή από τρίτες χώρες. Στο ενδιάμεσο των δύο αποφάσεων του Υπουργικού Συμβουλίου, τα κολέγια παρέδωσαν στον Υπουργό πολλές προτάσεις για να αποφευχθεί ο στραγγαλισμός τους, τις οποίες ο Υπουργός αγνόησε. Επίσης, στο ενδιάμεσο των δύο αποφάσεων του Υπουργικού Συμβουλίου τα κολέγια είχαν υποβάλει στο ΤΑΠΜ αιτήσεις φοιτητών για παραχώρηση άδειας εισόδου/θεώρησης και πληρώσει για το Χειμερινό εξάμηνο που αρχίζει τον Οκτώβριο γεγονός που ο Υπουργός δε σεβάστηκε.

Ζητούμε την άμεση ακύρωση των αποφάσεων του Υπουργικού Συμβουλίου ώστε να μην υπάρχει άνιση μεταχείριση αλλά και να μπορούμε να λειτουργούμε εφόσον είμαστε ιδρύματα ανώτερης εκπαίδευσης με πιστοποιημένα προγράμματα από το κράτος και ιδρύματα εγγεγραμμένα στο Υπουργείο Παιδείας, Πολιτισμού, Αθλητισμού και Νεολαίας.

Τέλος θα ήθελα να επισημάνω την διαχρονική έλλειψη στρατηγικού σχεδιασμού του κράτους όσον αφορά την εκπαίδευση που προσφέρουν τα Κολέγια της Κύπρου. Τα κολέγια ότι έχουν κάνει μέχρι σήμερα το έκαναν με δικούς τους πόρους χωρίς την οποιαδήποτε οικονομική στήριξη από το κράτος.